b'\n_START_ARTICLE_\nBob Hoskins\n_START_SECTION_\nMlade godine\n_START_PARAGRAPH_\nHoskins se rodio u Suffolku u Engleskoj kao dijete Elsie Lillian, kuharice i u\xc4\x8diteljice u dje\xc4\x8djem vrti\xc4\x87u, i Roberta Williama Hoskinsa Sr., voza\xc4\x8da kamiona i knjigovo\xc4\x91e. Jedna njegova baka bila je Romkinja._NEWLINE_1967. proveo je neko vrijeme kao volonter u Kibucu Zikim u Izraelu, a prije filmske karijere radio je i kao guta\xc4\x8d vatre u cirkusu, dimnja\xc4\x8dar, mornar i prodava\xc4\x8d. Zavr\xc5\xa1io je obrazovanje za knjigovo\xc4\x91u.\n_START_SECTION_\nKarijera\n_START_PARAGRAPH_\nPrema vlastitom opisu, prvu ulogu dobio je potpuno slu\xc4\x8dajno 1969: htio je samo otpratiti prijatelja do castinga, no jedan od agenata ga je zamijenio za glumca i dobio je ulogu u jednoj predstavi. Svoju prvu ulogu u seriji dobio je 1972. u TV seriji Villains. Osobito je bio zapa\xc5\xbeen u glavnoj ulozi u BBC-ovoj TV mini-seriji Nov\xc4\x8di\xc4\x87i s neba, a proboj je do\xc5\xbeivio sa kultnim krimi filmom Crni petak za gangstere iz 1980: za obje uloge je nominiran za nagradu BAFTA._NEWLINE_U satiri Brazil i fantasti\xc4\x8dnom mjuziklu Pink Floyd The Wall imao je male uloge, a sa hvaljenim filmom Mona Lisa Neila Jordana je osvojio nagradu za najboljeg glavnog glumca u Cannesu, BAFTA nagradu i Zlatni globus. Uz to je i dobio nominaciju za Oscara, ali iako je bio favorit, kip mu je "preoteo" Paul Newman za film Boja novca. Brian De Palma ga je zamolio da bude "rezerva" u filmu Nedodirljivi za svaki slu\xc4\x8daj da Robert De Niro ne prihvati ulogu Al Caponea. No kada je De Niro ipak prihvatio, De Palma mu je dao \xc4\x8dek od 200.000 $ uz zahvalu \xc5\xa1to je \xc4\x8dekao, na \xc5\xa1to mu je Hoskins \xc5\xa1aljivo odgovorio pitanjem planira li jo\xc5\xa1 filmova u kojima ne \xc5\xbeeli da on glumi._NEWLINE_1988. njegova fantasti\xc4\x8dna komedija Tko je smjestio zeki Rogeru? koju je re\xc5\xbeirao Robert Zemeckis je bila veliki hit te postala drugi najkomercijalniji film godine, a on je nominiran za Zlatni globus za najboljeg glumca - komedija ili mjuzikl te za nagradu Saturn. Zanimljivo, iako je prihvatio glumiti Super Marija u filmu Super Mario Bros., nije znao da se zasniva na istoimenoj video igri. U intervjuu za The Guardian, izjavio je da je to bila "najgora stvar koju je ikada napravio"._NEWLINE_Kasnije je snimio manje popularne filmova, ali neki su ipak bili zapa\xc5\xbeeni, poput Neprijatelj na vratima i G\xc4\x91a. Henderson vam predstavlja, za koju je ponovno nominiran za Zlatni globus. Dje\xc4\x8dji film "Duga" \xc4\x8dak je i osobno re\xc5\xbeirao._NEWLINE_2012. Hoskins je izjavio da je prisiljen prekinuti svoju gluma\xc4\x8dku karijeru nakon \xc5\xa1to mu je dijagnosticirana Parkinsonova bolest.\n_START_SECTION_\nPrivatni \xc5\xbeivot\n_START_PARAGRAPH_\nNikada u \xc5\xbeivotu nije poha\xc4\x91ao \xc5\xa1kolu glume jer smatra da to mora biti potpuno prirodno._NEWLINE_Iza sebe ima dva braka: prvi s Jane Livesey, sa kojom ima dvoje djece \xe2\x80\x93 Alex i Sarah \xe2\x80\x93 te drugi s Lindom Banwell, s kojom tako\xc4\x91er ima dvoje djece \xe2\x80\x93 Rosa i Jack.'